Document ID: 31996R1381

Komisjoni määrus (EÜ) nr 1381/96,
17. juuli 1996,
millega muudetakse määrust (EMÜ) nr 1859/82, milles käsitletakse aruandlusmajandite väljavalimist talumajapidamiste tulude kindlaksmääramiseks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuni 1965. aasta määrust nr 79/65/EMÜ, [1] millega luuakse Euroopa Majandusühenduse talumajapidamiste tulusid ja majandustegevust käsitlevate raamatupidamisandmete kogumise võrk, viimati muudetud nõukogu määrusega (EMÜ) nr 2801/95, [2] eriti selle artikli 4 lõiget 4 ja artikli 6 lõiget 2,
ning arvestades, et:
komisjoni määrusega (EMÜ) nr 1859/82 [3] (viimati muudetud määrusega (EMÜ) nr 3549/92 [4]) määratakse kindlaks põllumajandusliku raamatupidamise andmevõrgu vaatlustega hõlmatud aruandlusmajandite majandusliku suuruse künnis ja igas piirkonnas igaks aruandeaastaks väljavalitavate aruandlusmajandite arv; eespool nimetatud määrust tuleks muuta, et määrata kindlaks Austria, Soome ja Rootsi aruandlusmajandite majandusliku suuruse künnis, et see hõlmaks nende majandite vaatlusala; tuleks määrata kindlaks eespool nimetatud liikmesriikide ning Hispaania ja Portugali igas piirkonnas väljavalitavate aruandlusmajandite arv 1995. ja edasisteks aruandeaastateks;
käesolevas määruses sätestatud meetmed on kooskõlas ühenduse põllumajandusaruandluse andmevõrgu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ) nr 1859/82 muudetakse järgmiselt.
1. Artikkel 2 asendatakse järgmisega:
"Artikkel 2
1995. aruandeaastaks (12 järjestikusest kuust koosnev ajavahemik, mis algab 1995. aasta 1. jaanuari ja 1. juuli vahel) ja järgnevateks aruandeaastateks on määruse 79/65/EMÜ artiklis 4 osutatud majandusliku suuruse künnis komisjoni otsuse 85/377/EMÜ [5] III lisas määratletud tähenduses järgmine (ESÜdes):
-Madalmaad: | 16 ESÜ |
-Belgia: | 12 ESÜ |
-Saksamaa: | 8 ESÜ |
-Prantsusmaa: | 8 ESÜ |
-Luksemburg: | 8 ESÜ |
-Austria: | 8 ESÜ |
-Soome: | 8 ESÜ |
-Rootsi: | 8 ESÜ |
-Ühendkuningriik(v.a Põhja-Iirimaa): | 8 ESÜ |
-Põhja-Iirimaa: | 4 ESÜ |
-Taani: | 4 ESÜ |
-Iirimaa: | 2 ESÜ |
-Itaalia: | 2 ESÜ |
-Kreeka: | 2 ESÜ |
-Hispaania: | 2 ESÜ |
-Portugal: | 1 ESÜ" |
2. Määruse (EMÜ) nr 1859/82 I lisa asendatakse käesoleva määruse lisaga.
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Määrust kohaldatakse alates 1995. aruandeaastast.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 17. juuli 1996

Labels: 18
19
6